
Ngathi ngivela nje ngezwa ngimenyezwa laphaya, kwabe kungowesilisa engibizela kuye. Nganquma ukuba kengiqubise mbijana ngingajahi. 

Esikhumulweni sezindiza kwakungagcwele ngokubabazeka, ngangibabona abantu behamba beya lena, abanye begibela izimotshwana ababezosuka ngazo lapha belibangise lapho babeya khona.

Ngathi ngisamile ngisaninga, ngabona omunye futhi engicelela emotweni yakhe ethi angize ngizogibela, aze angibuze ukuba bala ngilibangisephi. Ngavele nganikina ikhanda, wabe esekhohlwa yimi. Ngaqhubeka ngama futhi. Kwaqhamuka imotshwana laphaya  buqamama. Ngabe sengizwa ukuba izokuma phambi kwami bese nayo ingicela ukuba angigibele. Nebala kwaya okwamagama enkehli. 

Ngahosha ugwayi wami, ngawubamba ngesandla. Ngalungisa izinwele zami ezazilengela ebusweni. Ngagaxa isikhwanyana sami ehlombe, ngabe ngilindele imoto njalo. Ngawokhela ugwayi, ngibona ukuba ayiqhamuki imoto ezoba nomshayeli engizomkhetha. 

Ngayiphafuza intuthu ngimi ngaphansi kompheme, ngabona unogada emi laphaya buqamama ukunami. Lowo nogada wayengibuka, wangigqolozela, sengathi kukhona ayefisa ukukusho. Kodwa kazange asho lutho. Ngaqeda ukubhema ngabe sengicinga umgqomo la ongakhona ngangawufumana, kwafumaniseka ukuba ngiwubambe ngesandla lowo gwayi oyisinqamu. 

Yaqhamuka enye imoto. Yafike yama laphaya. Ngangicabanga ukuba izosondela kimi ingibuze ukuba ngiya kephi. Ngaqalaza nxa zonke. Ngibona laba engabe ngigibele nabo indiza sebehambile, kwabe sekusele mina ngedwa. Nganquma ukuba ngike ngihambe ngiphikelele kuleya moto eyabe imi laphaya. 

“Sawubona.” 

Ngabona emangala lo muntu engabe ngimbingelela. Wangibuka, enokuxwaya, kodwa-ke ngabe ngiqonda ukuba ukwenziswa yini lokho. Ngaqhuba inkulumo ngathi; “Ungakwazi ukungithabatha mnewethu ungifunise indawo ekahle engingahlala kuyona?”

Ngabona umlisa ezulisa amehlo ngapha nangapha. Wabe esephendula ngokuthi; “E...e... ungalindela ezinye izimoto ziyeza.” 

“Angiboni moto mina.” 

“Kwahle, uzoze ungifakele amehlo abantu.”

Ngabona ukuthi sengathi akazimisele ngokuba  angisize. 

“Ngiyacela phela mnewethu, kunini ngimile lana.”

Wangibheka. 

Kwathi  kusenjalo kwaqhamuka imoto yafike yama laphaya ebengimi khona. 

“Nansiya imoto ekufanele wena, hhayi le.”

“Cha, ngifuna ukugibela lena.” 

“Kulungile-ke.”

Wehla emotweni wangivulela isicabha esingemuva ngagibela. Ngabuka lapho bengimi khona, ngabona unogada lowaya engigqolozele. Yasuka imoto yahamba. Ngenkathi ihamba emgwaqeni imoto umlisa wayelokhu engijeqeza ngeso laphaya esibukweni. Ngavele ngathula nje, ngangasho lutho noma ngibona ukuba wayelinga ukukhuluma. Ngingasanakile ngamuzwa esekhwehlela, ukukhwehlela kokuzenzisa. Walandelisa ngenkulumo.

“Manje, wafundiswa ngubani ukukhuluma isiZulu?”

Ngambuka esibukweni engibuza lowo mbuzo. Ngamane ngamamatheka, ngabheka eceleni. Ngibuka izihlahla. Ngabe ngikhathele, akudlali ukugibela ibhanoyi amahora ngamahora lisuka eMelika. 

“Ngoba phela ngithi abeLungu abamhlophe abasikhulumi isiZulu, wena wasithathaphi?” 

Ngabona ukuba angeke ayiyeke le nto yakhe, ngamane ngambuza umbuzo. 

“Akumele ngabe sikhuluma ngale ndawo ozongitshengisa yona?”

“O, uqinisile. Uyabona-ke lapho engikusa khona yinda... ngiyacabanga ukuthi uzoyithanda, vele-ke kuhlala abeLungu.” 

Ngambona engibuka esibukweni. 

“Kanti-ke wena mnewethu angidingi indawo, uyabona e... e...”

“EnabeLungu? Engani yikhona lapho uzofike uphatheke kahle.”

“Ayikho indawo eseduze nje?”

“Eseduzane?”

“Yebo...” 

“Eseduzane, uThongathi.”

“Ngiyisa khona.”

“Ngampela!”

“Yebo!” 

Ngambona enikina ikhanda, engibuka esibukweni. Ngangimbona ukuba unemibuzo ayezibuza yona ngenhliziyo. Ngeshwa ngabe ngingenasikhathi sokuba ngimdalulele konke. Umqondo wami wabe igxile lapho ngofike ngihlale khona. 

Ngathatha iselula yami, sengibheka izindawo ezingamafulethana engingafihla khona ikhanda okwesikhashana. Iselula yami ayizange yangisiza ngalutho ngoba yayingasebenzi ngenxa yokuba yayisebenzisa inombolo yaphesheya. 

Yahamba imoto, nginethemba lokuba ngizothola indlu okuhlalekayo kuyona. Imoto yafike yama eceleni komgwaqo, ngaqalaza buqamama, ngabona ifulethi laphaya, inhliziyo yathi kla! 

“Angazi noma uzolithanda yini leli.”

“Ake ngihambe ngiyolibuka.”

Ngehla emotweni, ngagaxa isikhwama sami ehlombe, ngaphikelela khona. Ngangena ngaphakathi, laphaya kuhlezi intombazane. Ngayibona imamatheka.

Intombazane lena yabe isingihlinzeka ngosizo.

“Ngibona sengathi kuyaqonda, sengingahamba-ke?” kubuza umshayeli. 

Ngaphendula ikhanda ngabheka emva kwami, ngafumana umshayeli wemoto engibuka. Ngabe sengikhumbula ukuba angikamkhokheli inkece.

“Uyazi sengilibele wena... wena... angibange ngisakubuza negama lakho.”

“NginguSihle.”

“Ngiyabonga-ke Sihle, mina nginguRachel.” Ngambuka ejika efulathela ehamba ebheke emotweni emi laphaya emgwaqeni. Ngaphenduka ngabheka intombazane. 

Ngabe sengibheka esikhwameni ukuba kukhona okunemininingwane yami, ngabe sengimnika khona. Wamukela. Wabe esecofa izinkinobho ohlakeni lwekhompuyutha. Wabe esenginika usihluthulelo. Wabe esenginikeza nenombolo yendlu engizobe ngihlala kuyona. Unombolo 27. Ngabe sengihamba ngiya kulelo gumbi. Nebala ngafinyelela kulona. Ngavula ngesihluthulelo, nebala kwavuleka. Nasiya isilili, akukho engabe ngikucabanga ngaphandle kokuba ngiphumule. Ngafike ngazitshinga embhedeni. Yimi lowo ezumeka. 

Ngaphaphama phakathi nobusuku. Ngakhumbula ukuba angisihluthulelanga isicabha. Ngasukuma ngaya kohluthulela isicabha. Ngabuyela esililini sami. Ngaphuthaza  iselula yami ngoba endlini kwabe  kumathunzi-amnyama. Ngayifumana iselula, ngayikhanyisa, kwakhanya endlini. Ngabheka lapho ngokhanyisa khona ugesi. Ngathola ngakhanyisa. Kwakhanya  indlu  yonke.  

Ngandlala kahle, ngabe sengilala. Ngabe sengibanjwe nayiphango. 

Kusa nje ekuseni lokhu kwabe kusemqondweni wami ukuba ngivuke ngicinge ngithole lapho ngothola khona ukudla  kwesikhashana. Ngoba ngavuka ekuseni ngabe sengigeza, ngabe ngiphethe nezingutshana ezingatheni. Kucaca ukuba ngisazophuma inqina ngithungathe ezitolo zezingubo ukuze ngithole okokwembatha.  

Ngathi lapho sengiqede ukugeza ngabe sengigqoka. Ngazilungisa kahle, ngabe ngingasiye umuntu oziphophothayo, ngaphandle uma ngizozibandakanya nabantu emcimbini othile. Kuthe ngibona ukuba ngiqede konke ngabe sengiphuma sengihamba ngiyobheka okuzobamba ithumbu. Ngehla ngezitebhisi, ngiphikelele ezansi. Ngaye ngayofika. Ngifika intombazane ebilapho izolo ayisekho, sekukhona enye. Ngibingelele. Ngiyishiye kanjalo isadonsa izinhlozi. Ngaye ngayophuma ngomnyango, ngihambe ebaleni, ngiye ngiyophuma ngesango elincane. Ngiphikelele ezitolo. Ngithe ngisahamba esigangeni sedolobha, ngaqalaza... hawu! Kanti nala sikhona lesi sitolo sokudla! Ngamangala. Ngangingasho ukuthi kuleli-zwe kungaba nesitolo esiseMelika! Kodwa futhi ngathi sengiyongena kuleso sitolo ngabuye ngayisusa leyo micabango engabe ngiyicabanga ngekhanda lami. Ngiyafika ngaphakathi kunabantu. Ngiyababuka,  bayangijeqeza. Laphayana phambili kwakunamantombazane okuyiwo athengisayo. 

Bangibuze impilo. 

Ngabe sengibiza engikudingayo. Nakhu ngabe ngibona ukuba ngigeqekile ngampela. Ngabe ngingakhumbuli nokuba ngagcina ngolwesingaki ukudla. Akuthathanga isikhathi esingakanane ukuba banginikeze lokho kudla. Ngabe sengihlala laphaya ezihlalweni ezabe zikhona lapho ngaphakathi. Ngabe sengidla njalo. Ngaqeda. 

Ngabe sengithabatha itiye lelo, ngaphuma ngahamba. Izitolo zezingubo zabe zingakavulwa. Ngathola indawo yokuhlala, ngahlala, ngabe sengiphuza itiye lami. Wonke umuntu odlula  laphaya wayedlula angibuke, aze ayosithela laphaya. Ngangingenanxa ngalokho. 

Ngiyazikhumbula izikhathi zakudala, ngizama ngawo onke  amadla  ukuba ngiyisuse leyo micabango uma  ngabe  ingifikela. Uma  ngabe ngangicabanga... uma ngangicabanga ngesikhathi esadlula kwakuvele kushitshe isimo. Ngingabe ngisa... 

Ngasukuma ngama ngezinyawo, ngathi ukuzulazula lapho engangikhona. Kwakunabantu ababehlezi ngale nangapha, bonke babengibuka. Ngabona umgqomo, ngabe sengilahla inkomishi yephepha. Ngabe ngilindele ukuba abantu bazongixwaya, kodwa hhayi ngale ndlela ababengixwaya ngayo. 

Ngabingelela omunye umama owayeseceleni kwami. Ngambona eqoqa izinhlozi. Ngahlala phansi. Emva kokuqeda kuleyo ndawo ngabe sengisukuma ngiya esitolo leso engabe nginethemba lokuba ngizothola izimpahla zokugqoka engabe ngizidinga. Ngangena kwesinye, kwakungakagcwali. Kwaba lula. Zazizinhle izingubo zakhona. Amabhulukwe ekhanga, izicathulo zikhanga. Ngathenga kwakuningi nakhu phela kwabe kunentengo ephansi. Ngabe sengiphindela emuva. 

Nawo-ke umhlola, sengiduka emini. Ngabe ngingasaboni ukuba ngiqhamuke ngaphi. Ngampaya edolobheni, nalapho ngingazi nokuba ngizothi uma ngibuza ngibuze ukuthini, ngoba phela ngabe sengililibele kwagama lefulethi engangihlala kulona. Inhliziyo yami yephuka. Cishe kwaphela  amahora amabili ngihamba ngintanta. Ngenhlanhla ngagcina ngitholile lapho engabe ngihlala khona.  Ngahamba ngayongena ngaphakathi.  

Ngibingelelwe omukela iziqashi. 

Ngahamba ngabheka phambili. Enhliziyweni yami kwafika  ukuba  angiphenduke,  noma kungavumi. Ngampela  ngiphenduke.

Ngivume.

Ngabona  imamatheka intombazane, iphakamise isandla. Ngaqhubeka ngahamba, nginyuka ngezitebhisi ngibheke phezulu egunjini lami. Ngafika ngaphumula. 

Kwafumaniseka ukuba ngithole ukudla okuzokwazi ukuba kungiqhube isikhathi eside ngoba ngabe nginesiqiniseko sokuba ngizohlala inyanga laphayana. 

***

Ekuseni emva nje kwezinsukwana ngangiqeda kugeza eshaweni, ngabe sengibuya ngibhince ithawula ngeza ekamelweni, ngafike ngazibuka esibukweni esiwubhazabhaza phambi kwami. Ngabe ngizisula amanzi ezinweleni. Yila engafikelwa khona umcabango othi kufanele ngizidaye izinwele zami zibe mnyama. Ngabe nginezinwele ezibomvana ngokwendalo.

Ngama ngazibuka izinwele zami ngiqeda ukuzisula. Nganyakazisa ikhanda mbijana. Ngagqoka masinyane. Ngabe sengiphumela ekhishini, lapho engazilungiselela ukudla kwasekuseni. Kwakungalibali ngoba ukudla okudinga ubisi bese kuyadliwa. Ngahlala eduze kwehlomela, ngibuka laphaya emgwaqeni, ngibuka izimoto zidlula zibheka le ezinye ziza nganeno, zidlula ngasefulethini. Angilibalanga ukudla, ngabeka isitsha laphaya kusinki.

Ngaba nomuzwa wokuthi ilula kakhulu ingubo engangiyigqokile, ngaya ekamelweni, yila engabe sengishintsha khona ngafaka ibhulukwe likadangala nesikibha. Ngathatha isihluthulelo ngaphuma. Ngehla ngezitebhisi, ngafika phansi. 

Kwande amasaluni amaNdiya. Injongo yami ukufumana amasaluni abamnyama. Kodwa-ke ngenxa yokuntuleka kwalawo masaluni engangiwacinga kwafumaniseka ukuba ngingene kunoma iyiphi. 

Ngangena, ngabona bengibuka. Ngahlala laphaya esihlalweni, ngibona bematasa. Ngabona ngowesifazane esephambi kwami. Sathi ukuxoxaxoxa naye, wabe esengibizela esihlalweni. Nebala ngaphikelela kusona. Lowo wesifazane wangidaya-ke. Ngangizibuka esibukweni, impela umsebenzi wakhe  wayewazi kahle. Ngakhokha inkece, ngabonga. Ngaphuma ngahamba. 

Izincwadi zokushayela imoto ngabe ngizidinga kabi. Kwakufanele ngithungathe isikole engizofunda kuso ukushayela. Ukushayela ngabe sengikwazi, kwakufanele ngifunde imithetho yalapha eNingingizimu Afrika. 

Ngaphuma inqina ngihamba ngithungatha isikole engizofunda kusona, ngenhlahla angizange ngihambe kakhulu ngabona kubhaliwe ngamagama amakhulu laphaya buqamama ukunami, kubhalwe ukuthi; SIZA DRIVING SCHOOL. Ngaba nenhlahla. Ngaqonda khona. Ngafike ngangqongqoza, intombazane ehlezi laphaya ngaphakathi ngayizwa ithi angingene. 

“Sawubona,” ngibingelela. Ngayibona imangala leyo ntombazane. Ngabe sengiyichazela okungibeke lapho. Ngayibona inokungabaza, ingichazela ngezinye izikole zokushayela eyabe izikhomba lapho ngingazi khona.

“Cha, nginqumile mina ukuba ngifuna ukuzozenzela lana lezi zincwadi.”

Ngabona intombazane ingibukisisa, ithe isuka yathi; 

“Ungahlala laphaya.” 

Ngahamba ngayohlala phansi, ngathi ukuzishayisa ngomoya mbijana, ngoba kwabe kunesifudumezi esabe sivimbanisile. 

Kuthe ngisahlezi kanjalo kwaqhamuka insizwa ezimukile. Leyo nsizwa yangena yangithi jeqe ngeso layo elabe linendaba, ngathi ukuzilungisa mbijana. Ngayibona ikhuluma naleya ntokazi elaphaya emphandekweni. Emvana kwesikhashana ngayibona insizwa isilana eduze kwami. 

Ingibingelele ngesiNgisi.

Ngivume ngesiNgisi.

Insizwa leyo yabe isingichazela, yaze yathi angisukume ngiyilandele. Saphumela emnyango. Ngayibona iqalaqalaza, ngayibona ithatha amagxathu aya phambili. Ithi angisondele. Ngayilandela insizwa. Ingiqhweba ngesandla, ngalandela. Isinqumo ngabe sengisithathile sokuba ngizofunda kusiphi isikole. 

Ngithe uma ngibona ukuthi iyasibhidilisha isiNgisi le ndoda ngabe sengiyilekelela ngesiZulu ukuba sizwane kahle, nakho-ke nayo isimangala. 

“Mina mnewethu ngifuna ukufunda lana.”

Ngabona insizwa ingibuka, iphulula isisu kancane, ngayibona iba nokumamatheka mbijana, ngasola ukuba iyamangala, imangazwa ukubona umLungu ekhuluma isiZulu esiqondile. Ngayibona iphinda imamatheka futhi insizwa, inikina ikhanda.

“Ayi, kulungile-ke ngoba uthi ufuna ukufunda lana, asihambe.”

Ngayilandela insizwa, sangena ngaphakathi ehhovisi. Ngavulelwa ifayela njalo. Baze bangazisa nenani lenkece engizofunda ngayo. Ngakuthokozela lokho. Kwakungaduli. Emva kokuba sengivule lelo fayela, ngabe sengikhokha ingxenyana yencweba ukuze ngiqalise  ukufunda phela.

Nebala ngaqalisa ukufunda. Akubanga wundendende, kwaba fuphi nje, ngenkathi ngifundiswa ngomunye wothisha bakhona lapho, engifundisa incwadi ukuze ngizoya kobhala isivivinyo. Kwashaya ihora leshumi nanye ngabe sengiphindela efulethini. 

Ngafile ngaphumula mbijana. Emva kwalokho, ngabe sengipheka. Ntambama ngafunda. Ngalalela kuyona nje incwadi. Ngavuka ekuseni, ngaya esikoleni sokushayela ngiyoqhuba ukufunda kwami belu. Nganyathela ngonyawo ngigqoke ilegini yami  kanye nesikijana sami esingishayisa ngomoya. Nganyathela ngaye ngayofika. Ngafika sebefikile nabanye. Ngafike ngaba mdibi nabo, safunda. Ngabe ngizimisele, ngoba nakhu ngezwa uthisha lona owayesifundisa engincoma. Wayengibiza ngesibongo. Kwakungavamile ukuba umuntu angibize ngesibongo, yigama nje elabe lichumile kimi. Kodwa-ke angibanga nayo inxa ngalokho. 

Ngangivele ngimoyizele-ke mina, ngingandi ngamazwi. Izinwele zami ngabe ngizibophele igoda  esiphundu kwenzele ukuba zingalokhu zilengela encwadini lapho ngifunda. 

Kwangena insizwa ezimukile yafike yangibuza ukuba kuyajwayeleka yini. Ngavuma ukuba kuyajwayeleka. Sengathi insizwa ezimukile yayingenamahloni okuba ingikhulumise. Yangibuza igama. 

“NginguRachel.”

“Manje-ke awusho, wafundiswa ngubani isiZulu. Awusichazele nkosazane emhlophe.”

“Awu, ake uyeke omunye Maqina!” kwakukhononda intombazane thizeni ehlezi laphaya.

“Awume wena angikhulumi nawe, ngikhuluma nanansi intombi emhlophe yaseNgilande.”

“Ukube uyazi-ke ukuthi ngizalwa khona lana, ngabe...”

“Habe!”

“Ehhe, ukuthi ngasuke ngahamba ngisangena ekuthombeni, ngihamba nabazali bami siyohlala phesheya eMelika.”  

“Ngampela!”

“Kunjalo nje,” ngasho lawo mazwi ngokuziqhenya maqede ngahleka. Ngabona insizwa ezimukile iveza amazinyo ayo aluthotho. 

“Manje awusho, wafundiswa ubani usiZulu?”

“Angithi phela ngazalelwa lana njengoba bese ngikuchazile lokho. E... la engangikhulela khona ngabe ngikhuliswa umame...”

Ngavele ngakhumbula uThemba ngesikhathi ngisakhuluma kanjalo. Konje wayenodadewabo?

“Awu, manje wancela kuyena lo mame?”

“Ngasincela kuMaNtombela isiZulu,” ngisho ngibe ngijikisa ikhanda ngokushesha. 

“Eyi, yazi ngimangele impela izolo ngikuzwa ukhuluma isiZulu.”

“Eyi, yazi nami ngimangele,” kunanela le ntombazane esebenza kulelo hhovisi. 

“AmaNdiya engike ngiwezwe ekhuluma isiZulu, ngiyaqala ngqa ukuzwa umLungu ekhuluma isiZulu, umLungu!” kwakuphawula intombazane esabe sifunda nayo. 

Ngavele ngangaba namazwi emva kokuzwa leyo nkulumo. 

Safunda. Sabe sesiphuma sesihamba. Kunentombazane engabe ngiwuntanga yayo, sahamba nayo leyo ntombazane saya efulethini lami. Ngasizakala sengithole umngani engizohlala naye. Intombazane lena yafike yababaza ubuhle begumbi engihlala kulo. 

Ngalolo suku yalala efulethini leyo ntombazane egama layo inguGugu. Ngosuku olulandelayo ekuseni ngahamba ngayogeza. Emva kwami kwalandela uGugu. Ngabe sengigqoka-ke mina. Emva kwalokho ngenza isidlo sasekuseni. 

Saphumela emnyango ngesikhathi ilanga selisesibhakabhakeni. Kwakunebala elihle phambi kwefulethi, isinandi sakhona sibuhlaza cwe. Sasibonakala ukuthi sabe sinakekelwa. Kwabe kukhona amabhentshi laphaya ngaphansi kwezihlahla. Sacothoza siyohlala ngaphansi komthunzi wesihlahla, silalele umoya omnandi oqhamuka ngapha empumalanga. 

“Wena wenza msebenzi muni?” engibuza uGugu.

“Into engibeke kuleli-zwe ukuba ngizotshala inkece,” ngiphendula. 

Ngabona eqwebula amehlo uGugu, wakhamisa. 

“Ngizofuna amathuba okuba ngiqale uhwebo olungcono ngapha. Uhwebo oluzongingenisela umnotho.”

“Waze wanenhlahla bo, Rachel, uyabusa!” 

Angibange ngisazi ukuba ngizophendula ngokuthini. 

“Uyazi nami ngike ngifise ngelinye ilanga ukuba ngigwilike.”

Ngivumavume ngekhanda ngimuzwa ekhuluma kanjalo. Kwangithinta lokho ngesikhathi ngimuzwa ekukhuluma ngosizi.

“Kanti-ke ungase ube nenhlahla uma izinto zizohamba kahle nje la, kodwa koya ngokuthi wena uyavuma ukuba sihambe nawe lapho sengiyaluza izwe lonke lakuleli ngilwa indaba yalolu hwebo...” 

“Yebo, yebo! Ngiyavuma, sizohamba!”

Ngambona ehleka uGugu, wanganga. Waphuma unyembezi, elusula. 

“Ngiyabonga.”

Ngamamatheka. 

“Kuyoba lula futhi ukuthola umndeni wakwaSibisi.”

“Umndeni wakwaSibisi?”

“Yebo, umndeni wakwaSibisi, lowo umndeni engakhulela kuwona.”

“Wakhulela kwaSibisi?”

“Angichaze kanje, e, babengomakhelwane, empeleni babehlala enkopholo kababa engapha. Umama wakhona uMaNtombela wangikhulisa ngaze ngayintombi nje impela ethombile.”

“Shono usazi kangaka isiZulu.”

“Uyabona-ke! KwakunoThemba engimkhumbulayo...” 

“Ubani uThemba? Ngibona sengathi yena umkhumbula ngokwedlulele.”

“Ayikho into enjalo, ngimkhumbula kakhulu yena ngoba enjani?”

“Ngazi ngani, ngibona phela ushintsha isimo sobuso uma usuphatha igama likaThemba.”

“UThemba ungomunye wabantwana esasikhula nabo epulazini, akukho okutheni.” 

Ngabuka uGugu ngamfica enqekuzisa ikhanda, kodwa sengathi wayenganelisekile ngencazelo engamnika yona. 

Ngalolo suku asizange siye kofunda esikoleni sokushayela. Samane sachitha usuku efulethini. 

***

Isivivinyo asibanga umthwalo onzima, ngoba ngaziphuzela amanzi, ngabuya nazo izincwadi lezo ezizongivumela manje ukuba ngifunde ukushayela imoto. Ekuseni ngavukela esikoleni, ngafike ngathatha ifayela lami, ngabe sengihlala esihlalweni. Abanye abafundi babekhona. Indoda ezimukile yayilokhu ifika itomule olandelayo, angene elolini. Kwahamba kwaze kwaba yithuba lami. Ngasukuma ngaqonda khona. Ngake ngathi ukuba novalo, angazi ukuba lwabe lungisuka ngani ngoba phela ngabe ngingakweshwami ukushayela imoto. 

“Gibela emotweni Rachel!”

Ngagibela. Ngaqondana nesiteringi. Indoda ezimukile angibange ngisayibona ukuba ishone kephi. Ngayibheka ngamehlo ayibonakali. Ngavele ngalindela lapho-ke. Ngabona ngayo isingena esicabheni esingale. Ingena isiyakhuluma.

“Uyabona namhlanje uzongena emgwaqeni. Ngibonile ukuthi ukushayela lokhu uyakwazi, yingakho nje ngingakulibazisanga ngaleya nto yalapha yokuhamba ume uhambe uma, uyabona?”

Ngavuma ngekhanda. 

“Dumisa imoto-ke sihambe.” 

Ngambona efaka ibhande. Nami ngalifaka. Ngenza konke okufanele ngikwenze ngase ngiyidumisa imoto, yaduma. Ngayisusa yahamba. Sasihamba sijika emigwaqeni yasoThongathi. 

“Uyakwazi ukushayela, uyakwazi!” Ngambheka ngamfica elungisa isikibha sakhe. 

Sahamba sadilaya, saze sabuyela emuva ehamba engikhomba ukuba angijike kuphi. Ngafike ngalimisa lapho engilithathe khona iloli. 

“Uyabona-ke manje, kuzofuneka uhambe uye kobhalisa ukuze uzibekele indawo yokuvivinywa. Umuhle ekushayeleni.”

Wehlela phansi ngambuka ehamba ebheke lena, wangiqhweba ngesandla. Ngehla, ngamlandela saye sayongena ehhovisi. Yila afike wangincoma khona phambi kwabantu ababelapho. Wanginxusa ukuba ngihambe ngiye kobhalisa ngizibekele indawo. Abantu ababehlezi lapho bangibuka bonke, kukhona engangibaqabuka. 

Nangu noGugu engena ngomnyango, naye uphuma koshayela. Ngamamatheka ngimbona, ngasondela kuye ngamanga. Ngamazisa ukuba kuthiwa angibhukhe ngokushesha ngoba okuningi ngiyakwazi. Ngambona emangala, ehleka. Ngoba nakhu sabe sesikuqedile okosuku,  emva kokushiya amafayela ethu sabe sesihamba sesiphikelela efulethini. 

Sahamba sayofika, sangena, sayibingelela intombazane emukela abantu, sadlula, sinyuka ngezitebhisi, sahamba sayofika egunjini lethu. Sangena ngaphakathi. Sahamba sayohlala ngasehlomeleni sabuka umgwaqo, sibuka izimoto zihamba emgwaqeni. 

“Njengoba kusasa ngiya kovivinywa kwaKhangela nje inhliziyo yami ayiyinhle.”

“Yini?”

“Inkece yokugwaza anginayo?”

“Ukugwaza!”

Ngabe ngikweshwama lokhu engabe ngikuzwa. Wangichasisela ngakho konke okwenziwayo. Angiwuvalanga umlomo. Ngabe sengisebenzisa ithuba lokuyoviviywa kukaGugu, ngoba nakhu sahamba sonke sibheke kwaKhangela. 

Mina ngafike ngazibekisela indawo yokuvivinywa, abanginikanga usuku oluqhelile. Bavele bathi yisonto elizayo. Emva kokubhukha ngaphumela emnyango ngayokuma laphaya, ngabukela laba abahlolwayo laphaya ebaleni. Abanye babehluleka, abanye benza kahle. Ngangingakamboni uGugu. Ngama emthunzini wesihlahla. 

Kuthe sekudlule cishe imizuzu engamashumi amathathu, ngabona kungena iloli elafike lamela laphaya. Ngabona ehla uGugu. Walandela lo muntu obekade emhlola baya bayongena emahhovisi. 

Wabuya uGugu wangibikela ukuthi bamuchayisile ngoba ebengayiphethe inkece yokugwaza. Ngavele ngashaywa uvalo.

“Kodwa ngiyibekisile indawo, banginika usuku oluzoba ngesonto elizayo.” 

Sabuyela emotweni esasihamba ngayo, inhliziyo yami yayibuhlungu. Kodwa kwadlula. 

Imoto ifika oThongathi nje angiyifisi indaba. Ngavele ngahamba ngaya efulethini, wangilandela uGugu. Ngafike ngalala. 

Usuku lokuhlolwa lwaluza lunyelela. Sakhuluma ngale nkece yokugwaza.

“Kwenzeka kanjani ukuthi bengakutsheli ukuba kuyagwazwa laphaya?” kubuza uGugu.

“Angazi, mhlawumbe basazongitshela uyabona?” kubeka mina.

“Kufuze ngabe sebekutshelile, phela kusasa uyovivinywa.”

“Angazi ngampela.” 

“Kufanele ngabe sebekwazisile.”

Kwathuleka isikhashana, sabe sihlezi endlini, sizibukela umgwaqo laphaya. 

“Ngithi angibonge kakhulu Rachel ngokuba ungiboleke lezi zinkulungwane ezimbili zamarandi ukuze nami ngikwazi ukugwaza.”

Ngabheka uGugu, ngamamatheka.

“Phela ababe besacabanga ukuba uswele noma unjani. Uyabona thina esisuka emindenini empofu ngampela, kuyasikhinyabeza lokhu.”

Kwathuleka endlini. 

“Kodwa phela ngoba yinto eyenzeka kanye akusenani.”

Usuku saluchitha kahle. 

Savuka ekuseni kakhulu, angithi phela sabe sizohlolwa ekuseni laphaya kwaKhangela. Yingakho kwakufanele sivuke ekuseni kakhulu ukuze sisheshe sisuke oThongathi silibangise kwaKhangela. Ngathi la sengiqedile nje ukugeza wangena uGugu naye eyogeza endlini yokugezela. Ngagqoka. Kwakungavumi ukuba ngidle ukudla. Inhliziyo ivalekile. Ngamane ngahlala ngalindela isikhathi sokuphuma. UGugu naye waqeda ukugeza, waqeda ukugqoka, salindela naye. Sasingazikhanyisanga izibani zikagesi. Sahlala isikhathi eside singakhulumi. Nganginovalo, kwakungathi angikaze ngayishayela imoto. Ngiyabona noGugu wabe enengebhe. 

Kwashaya isikhathi, saphuma sahamba. Safika sebemi ngathi esikoleni. Sangena emotweni saphikelela kwaKhangela. Emotweni sasingakhulumi. Izikhathi zokuhlolwa kwethu zabe zihambisana. Sabe sizongena ngehora lesishiyagalombili. Ngampela, safika sangahlala kakhulu, samane sabizwa. Lwasho uvalo kwasifuba. Eyenkece yokugwaza abakayikhulumi njalo. Ngabe ngicabanga ukuthi bazoyifuna uma ngabe sengisemotweni sesihamba ezinkalweni. Ngaya emahhovisi, ngaphuma emahhovisi ngaqonda elolini engabe ngizohlolwa ngalo. 

Waqhamuka umLungu ozongihlola, wagibela, wabe esethi angehle, ngibongele imoto. Iyonanto-ke leyo engabe ngiyenqena, ngabe ngibikelwa ngayo. Kodwa-ke sabe sesifikile isikhathi sayo. 

Kwabe kunabantu ababehlezi laphaya ezihlahleni bebukela buqamama. UmLungu lo wabe ekhuluma isiBhunu, kodwa emva kokuba ebonile ukuba angisazi isiBhunu wabe esekhuluma ngesiNgisi. Sazwana kahle impela. Ngathi ngiqeda ukubongela imoto-ke ngabe sengigibela, naye wagibela ngale. Wabe esengiyala, waphinde wangehlisa uvalo ngamazwi awashoyo. Ngampela lwehla uvalo. 

Wabe esengiyala ukuba angiye laphaya, bese ngiyabuya ngize ngapha. Ngampela ngenza njengoba eshilo. Wabuye wangiyalela ukuba angihlehle ngijikele kulawaya mapali. Ngampela ngenza njengoba eshilo. Ngezwa abantu beshaya ihlombe, angibange ngisabanaka. Ngamane ngalalela le ndoda yeBhunu eyabe iseceleni kwami. Wabe esengiyala ukuba angihambe ngiyokumela laphaya, endaweni eqhiyeme. Ngampela ngahamba ngayokumela khona kuleyo ndawo. Wabe esethi asisuke futhi, ngampela ngenze okufanele. Sahamba sayokumela laphaya. Emva kwalokho, sahamba sayongena emgqwaqeni. Emgwaqeni-ke kwabe sekulula kakhulu, engani phela yinto engangiyejwayele le yasemgwaqeni. Akuphelanga isikhathi esingakanane sizulazula, sihamba sijika amajika, sabe sesibuya njalo. Wathi angilibeke laphaya iloli. Wangibizela ehhovisi. Wanginika izimfanelo, wangibongela, wathi angidlulele ehhovisi elilandelayo. 

Inhliziyo yami yayola ngizwa ukuba ngiphumelele. Ngafika laphaya esisefeni ngakhokha inkece maqede kwaphuma izincwadi zesikhashana. Ngabe sengiphindela emuva ngiyogibela imoto. Bajabula emotweni. 

Emva kwesikhashana wabuya uGugu, naye waphumelela. Siphindela emuva nje sijabulile. Imoto yaye yayosibeka oThongathi. Sehla sabamba indlela eya efulethini sinoGugu.

“Abazange bayifune inkece yokugwaza,” kubeka mina.

“Abazange bayifune?” kubuza uGugu.

“Cha, abayifunanga.”

Wama uGugu, eqoqe izinhlozi.

“Uyazi bayithathile kimi.”

“Abazange bayifune kimi.”

Yingakho namanje inkece yokugwaza isayindida kimi kuze kube yimanje. Kodwa angizange ngakufaka ekhanda lokho ngamane ngakhohlwa yikho. 

